Diari Oficial de la Generalitat Valenciana


Sumari del DOGV 4595, del 25-09-2003 (2003/10973)

ORDE de 10 de setembre de 2003, del conseller de Cultura, Educació i Esport, per la qual es deleguen determinades atribucions en els òrgans superiors i directius i en els directors territorials del departament.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4595

Data del DOGV
:   25-09-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/10758


Data del document
:   10-09-2003

Organisme emissor
:   Conselleria de Cultura, Educació i Esport

Tipus de document
:   Ordre

Anàlisi jurídica

 Descriptors 

:   * Institut Valencià d'Avaluació i Qualitat Educativa
    * Conselleria Cultura, Educació i Esport
    * administració regional
    * delegació de poders
    * competència administrativa

ORDE de 10 de setembre de 2003, del conseller de Cultura, Educació i Esport, per la qual es deleguen determinades atribucions en els òrgans superiors i directius i en els directors territorials del departament. [2003/X10110]
  
A fi d'aconseguir major eficàcia i agilitat en la gestió dels assumptes la competència dels quals té assignada este departament, és oportú delegar determinades atribucions del titular en els òrgans superiors i directius i en els directors territorials del departament.
  
En virtut d'això i de conformitat amb el que establixen els articles 35 i 68 de la Llei de la Generalitat Valenciana 5/1983, de 30 de desembre, de Govern Valencià, i els articles 13 i 14 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú,
  
ORDENE
  
Primer
  
Es delega en els secretaris autonòmics, subsecretari i directors generals de la Conselleria de Cultura, Educació i Esport, així com en el director general de l'Institut Valencià d'Avaluació i Qualitat Educativa, dins del seu respectiu àmbit funcional:
  
1. L'exercici de les facultats en matèria de contractació administrativa dels contractes menors, que corresponguen a crèdits consignats en el capítol II dels pressupostos d'esta Conselleria.
  
2. La retenció de crèdit, l'autorització del gasto, la disposició del crèdit, el reconeixement de l'obligació i la proposta de pagament, relatius als contractes menors a què es referix l'anterior apartat 1.
  
Segon
  
Es delega en el subsecretari de la Conselleria de Cultura, Educació i Esport:
  
1. La facultat de resoldre els recursos d'alçada que s'interposen contra els actes i resolucions dels titulars de les secretaries autonòmiques del departament.
  
2. La facultat de resoldre els recursos d'alçada que s'interposen contra els actes i resolucions dels titulars de les direccions generals de Règim Econòmic i d'Arxius i Innovació Tecnològica.
  
3. La resolució de les reclamacions prèvies a la via judicial civil, relatives a l'àmbit funcional d'esta Conselleria.
  
4. Les facultats en matèria de contractació de dret privat, així com els actes de retenció de crèdit, autorització del gasto, reconeixement de l'obligació i proposta de pagament relatius a esta contractació.
  
Tercer
  
Es deleguen indistintament en el subsecretari i en el director general de Règim Econòmic, de la Conselleria de Cultura, Educació i Esport:
  
1. L'exercici de les facultats en matèria de contractació administrativa, dins dels límits legals i pressupostaris, sense perjuí de les que en esta orde o en altres disposicions vigents estiguen delegades o desconcentrades en altres òrgans del departament.
  
2. Els actes de retenció de crèdit, autorització del gasto, disposició del crèdit, reconeixement de l'obligació i proposta de pagament, dins dels límits legals i pressupostaris, sense perjuí dels que estiguen delegats o desconcentrats en altres òrgans.
  
3. L'adopció d'acords sobre transferències i habilitacions de crèdits a què es referix l'article 36 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991.
  
Quart
  
Es delega en el director general de Règim Econòmic d'esta Conselleria la resolució dels procediments administratius de responsabilitat patrimonial, a què es referix l'article 142 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i que corresponguen a l'àmbit competencial d'este departament.
  
Quint
  
Es delega en els directors territorials de Cultura, Educació i Esport, dins del seu respectiu àmbit funcional:
  
1. L'autorització de gastos del capítol I dels pressupostos d'esta Conselleria, corresponents al personal docent.
  
2. L'exercici de les facultats en matèria de contractació administrativa quan el pressupost no excedisca l'import que estiga establit com a límit màxim dels pagaments per caixa fixa ni, en cas que fóra major, el fixat per als contractes menors, sempre que el gasto corresponga a crèdits consignats en el capítol II dels pressupostos d'esta Conselleria i prèvia assignació del crèdit a la respectiva direcció territorial per l'òrgan competent.
  
3. L'autorització del gasto, disposició del crèdit i proposta de pagament corresponents a la contractació a què es referix el precedent apartat 2.
  
Sext
  
Es delega en els directors territorials de Cultura, Educació i Esport, dins dels límits legals, pressupostaris i del respectiu àmbit territorial:
  
1. L'exercici de les facultats en matèria de contractació, en relació amb l'adjudicació del servici de bar-cafeteria, amb servici de restaurant o sense, dels distints centres o dependències pertanyents a esta Conselleria.
  
2. L'exercici de les facultats en matèria de contractació del transport escolar, excepte el reconeixement de l'obligació i la proposta de pagament.
  
3. L'exercici de les facultats en matèria de contractació de menjador escolar.
  
Sèptim
  
1. En cas d'absència, vacant o malaltia dels òrgans superiors o directius de la Conselleria, així com del director general de l'Institut Valencià d'Avaluació i Qualitat Educativa, les competències delegades seran exercides pel subsecretari i, en defecte d'ell, pel director general de Règim Econòmic.
  
2. En cas d'absència, vacant o malaltia del director territorial les competències delegades seran exercides pel secretari territorial.
  
Octau
  
1. La present delegació d'atribucions podrà ser revocada en qualsevol moment per l'òrgan delegant, conforme a l'article 68.5 de la Llei 5/1983, de 30 de desembre, de Govern Valencià.
  
2. Les atribucions que es deleguen en la present orde podran ser avocades en els termes i amb els requisits que establix l'article 14 de la Llei 30/1992, de 26 de novembre, abans citada.
  
Nové
  
1. Sempre que es faça ús d'esta delegació d'atribucions haurà de fer-se constar expressament en la resolució o acte que s'adopte, i es consideraran dictats per l'òrgan delegant.
  
2. Les atribucions que s'exercisquen per delegació no poden ser objecte de delegació en un altre òrgan.
  
DISPOSICIÓ ADDICIONAL
  
Les propostes de contractació i dels actes de contingut econòmic que es deleguen, podran ser formulades pels caps de les unitats administratives gestores dels respectius expedients.
  
DISPOSICIÓ DEROGATÒRIA
  
1. Queden derogades:
  
- L'Orde de 26 de setembre de 1989, de la Conselleria de Cultura, Educació i Ciència, per la qual es deleguen atribucions en els directors territorials de Cultura i Educació.
  
- L'Orde de 7 de juliol de 1992, de la Conselleria de Cultura, Educació i Ciència, per la qual es delega en els directors dels servicis territorials de Cultura i Educació l'exercici de les facultats ordinàries en matèria de contractació del transport escolar.
  
- L'Orde de 29 de juny de 1994, de la Conselleria d'Educació i Ciència, per la qual es delega en els directors de les direccions territorials d'Educació l'exercici de les facultats ordinàries en matèria de contractació de menjador escolar.
  
- L'Orde de 22 de novembre de 1996, de la Conselleria de Cultura, Educació i Ciència, per la qual es deleguen determinades atribucions en el secretari general, en els directors generals i en els directors territorials del departament.
  
2. Igualment queden derogades totes les disposicions de rang igual o inferior que s'oposen a esta orde.
  
DISPOSICIONS FINALS
  
Primera
  
S'autoritza el subsecretari de la Conselleria de Cultura, Educació i Esport a dictar les instruccions necessàries per al compliment i desenrotllament de la present orde.
  
Segona
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
València, 10 de setembre de 2003
  
El conseller de Cultura, Educació i Esport,